**TÁJÉKOZTATÓ**

**a 2019. december 12-i képviselőtestületi ülésen elhangzott**

**interpellációkra tett intézkedésekről**

**Szép Dániel képviselő-testületi tag**

* a kerékpárút az aszfalt felfestése megtörtént egészen az EGIS-ig, azzal kapcsolatban kérné az Önkormányzat segítségét. Az Ady Endre és a Mátyás király utca kereszteződésénél, ahol az átkelési hely fel van festve, a reggeli időszakban, amikor a legtöbb gyermek a Képúti ligetből ezen a helyen kel át, szeretné, ha egy figyelemfelkeltő tábla vagy egy jelző tábla figyelmeztetné erre az autósokat, hiszen az EGIS dolgozói és a gyerekek is arra közlekednek

*A kihelyezett, terv szerinti táblákat a hatóság helyszíni szemlén fogja ellenőrizni, a forgalomba helyezés során, és vizsgálja annak szabályosságát.*

* szeretné továbbá, ha az Önkormányzat megvizsgálná a Kiss utca aszfalt burkolatát, hiszen ebben az utcában új építkezések történtek, új lakások épültek, valószínűleg a jövőben az utca bővülni nem fog, viszont az építkezések során megrongálódott az útburkolat

*Lehetőségek szerint a költségvetés tartalmazhatja, felmérést követően. Csapadékvíz elvezetés megoldott.*

* következő kérése szintén egy útburkolat vizsgálat lenne, szeretné kérni az Önkormányzatot, hogy a Meggyfa utcának az útburkolatát vizsgálja meg, lakossági megkeresést kapott, hogy nem e legjobb az útburkolat minősége

*Lehetőségek szerint a költségvetés tartalmazhatja, felmérést követően. Csapadékvíz elvezetés nem megoldott, illetve a kis mennyiség az út kétoldali padkán és zöldfelületen elszikkad.*

* a Képúti liget városrészen, ahol a zöldhulladék elszállításában kérnek segítséget a lakosok, közterületet érintő zöldhulladék eltakarításával kapcsolatban, nagyon szép virágágyás épült, amely most tele van lehullott avarral, mely rondítja az összképet

***Bebes István polgármester*** *helyben megválaszolta a kérdést.*

* a bicikliúton a felfestések megtörténtek, ellenben a bicikliút forgalmi rendjének jelzőtáblái még mindig azt mutatják, hogy a Mátyás király út „S” kanyarjában, a vasúti átjárónál el kell hagyni a bicikli utat, javasolja, hogy vizsgálják meg, lehetséges e a bicikliút forgalmi rendjét változtatni, és a felfestéseknek megfelelően alakítani

*A kihelyezett, terv szerinti táblákat a hatóság helyszíni szemlén fogja ellenőrizni, a forgalomba helyezés során, és vizsgálja annak szabályosságát.*

* végül egy olyan kérdéssel fordul az Önkormányzat felé, mely nem kimondottan az ő kerületét érinti (elnézést is kér a képviselőktől, ne vegyék tolakodásnak), a vasútállomás forgalmi rendjét, gyalogos közlekedést érinti; szintén a reggeli órákra gondol, akik iskolába vagy épp műszakos munkarendbe járnak illetve délután, elsősorban egy tájékoztatás kellene a gyalogosoknak, hogy hol kelhetnek át az úton, mert ezek a jelzések nem egyértelműek

*Tervezői árajánlatot kértünk, a költségvetésben szükséges fedezetet biztosítani, közlekedés tervezővel kell építési engedélyes tervet készíttetni, mert a gyalogos átjáró engedélyköteles tevékenység. Fedezet biztosítása mellett tudjuk megrendelni, engedély birtokában lehet felfestetni.*

**Tóth Gábor képviselő-testületi tag**

* elmondja, hogy az elmúlt másfél hónap tapasztalatai alapján az alakuló ülésen elfogadott SZMSZ-ük sajnos hiányosságokat mutat, a képviselői irat betekintés lehetőségével az ellenzéki képviselők sajnálatos módon visszaélnek, akadályozva ezzel a körmendi hivatal normális és tervszerű működését. Olyan korábbi dokumentumokba kérnek betekintést, mely nem hogy az ő munkájukat nem segíti, hanem kizárólag a köztisztviselői kar egy részének megfélemlítését és a működésellehetetlenítését szolgálják. Volt már korábban egy példa az ellenzéki képviselő részéről erre. Kéri Polgármester Urat és a Képviselő társakat, hogy gondolják át az SZMSZ szigorítását ebben a kérdéskörben. Jelenlegi szabályozásuk jóval megengedőbb, mint más települések SZMSZ-ei tekintetében. Javasolja, hogy a Szervezeti és Működési Szabályzatuk 41.§ 9. pontját töröljék, és helyére kerüljön be az Önkormányzati törvény 32.§ 2. bekezdésének d és f pontja, mely pontosan meghatározza a képviselők jogait és kötelezettségeit. Mielőtt azonban ellenzéki képviselő társai nekiesnének, szeretné jelezni, hogy ők voltak azok, akik nem szavazták meg az SZMSZ-ben az irat betekintésre lehetőséget biztosító pontot, most pedig ők azok, akik visszaélnek ezzel a többség által jóindulattal megtett demokratikus joggal. Szeretné továbbá jelezni, hogy az itt helyet foglaló ellenzéki képviselők közül, négyen is több pontból álló listával jelentkeztek az elmúlt hetekben, amelyben betekintést kértek több iratba, mely után pedig a hivatalban dolgozó lelkiismeretes és több napi munkával összegyűjtötték az iratokat, olyan rendeletmódosításokat kellett elhalasztani emiatt, amely fontos lenne emiatt. Az ellenzéki képviselők csoportjából, 4 emberből csupán 2 jelent meg az irat betekintésben, mely mutatja, hogy a hivatal működését, a hivatalnokok ellehetetlenítését célozza meg.

***Bebes István polgármester*** *helyben megválaszolta a kérdést.*

**Czvitkovics Gyula képviselő-testületi tag** köszönetet szeretne tolmácsolni a Városgondnokság fele a Nap és a Keleti utca lakosaitól, köszönik a tábla kihelyezését.

**Zsebe Ferenc képviselő-testületi tag**

* a 2019. augusztus 29-i képviselő-testületi ülésen Ferencz Gyula volt képviselőtől hangzott el a 8-as út forgalmával kapcsolatos interpellációja, amely őket is nagyban érinti. Felvetette, hogy a lámpákat szombat délutántól vasárnap estig vagy akár hétfő hajnalig át lehetne állítani sárga lámpákra. Van-e valamilyen mód és lehetőség erre, mivel Polgármester Úr szóbeli választ adott rá. Kérdezi, hogy azóta történt-e változás. ***Bebes István polgármester*** *helyben megválaszolta a kérdést.*
* a patkányokkal kapcsolatban bizonyára Polgármester is tudja, hogy rengeteg a patkány a különböző városrészekben. Kérdezi, hogy van-e arra lehetőség, hogy egy nagyszabású, átfogó patkányirtás lehetősége felmerüljön a városban.

*A rágcsálóirtást az egész városra kiterjedően minden évben megbízott vállalkozó végzi el, az egyeztetett közel 100 helyszínekre letett etető dobozokkal. Évente kétszer végzik el, tavasszal és ősszel. A 100 helyszínből közel 80 hely fix, ahol a legtöbb probléma felmerül, viszont van lehetőség a további 20 dobozt áthelyezni, vagy pluszban oda rakni, ahová az indokolt. Gyakori probléma a szennyvízaknák, csatornák nem zárt volta, ezeket a szolgáltató felé jelezzük, de sajnos, legtöbbször a lakók, vagy a társasházak területén vannak, így az ő feladatuk a javíttatás.*

Körmend, 2020. január 20.

Forró Szilvia irodavezető s.k. Sövegjártó Zoltán intézményvezető s.k.